**ПРЕДЛОГ ЗАКОНА**   
**О ПОТВРЂИВАЊУ СПОРАЗУМА** **ИЗМЕЂУ** **ВЛАДЕ РЕПУБЛИКЕ СРБИЈЕ** **И** **ВЛАДЕ СЈЕДИЊЕНИХ АМЕРИЧКИХ ДРЖАВА** **O** **СТРАТЕШКОЈ САРАДЊИ У ОБЛАСТИ ЕНЕРГЕТИКЕ** **У РЕПУБЛИЦИ СРБИЈИ**

Члан 1.

Потврђује се Споразум између Владе Републике Србије и Владе Сједињених Америчких Држава o стратешкој сарадњи у области енергетике у Републици Србији, потписан у Вашингтону, 18. септембра 2024. године, на српском и енглеском језику.

Члан 2.

Текст Споразума између Владе Републике Србије и Владе Сједињених Америчких Држава o стратешкој сарадњи у области енергетике у Републици Србији у оригиналу на српском језику гласи:

**СПОРАЗУМ**

**ИЗМЕЂУ**

**ВЛАДЕ РЕПУБЛИКЕ СРБИЈЕ**

**И**

**ВЛАДЕ СЈЕДИЊЕНИХ АМЕРИЧКИХ ДРЖАВА**

**O**

**СТРАТЕШКОЈ САРАДЊИ У ОБЛАСТИ ЕНЕРГЕТИКЕ**

**У РЕПУБЛИЦИ СРБИЈИ**

Влада Републике Србије (у даљем тексту: „**Србија**“) и Влада Сједињених Америчких Држава (у даљем тексту „**Сједињене Државе**“), у даљем тексту заједно: „**Стране**“;

ПОТВРЂУЈУЋИ да обе земље негују пријатељске и продуктивне односе и да настоје да унапреде билатералне односе у области енергетике;

ИМАЈУЋИ У ВИДУ Меморандум о разумевању о сарадњи у области инфраструктуре између Владе Републике Србије и Владе Сједињених Америчких Држава, потписан у Београду 6. септембра 2018. године;

ПОТВРЂУЈУЋИ заједнички став да сарадња представља важну компоненту њиховог билатералног стратешког односа и да може да игра виталну улогу у унапређењу сигурности снабдевања Србије енергијом, истовремено обезбеђујући значајне додатне користи за енергетску безбедност Сједињених Држава;

ИМАЈУЋИ У ВИДУ закон Ребублике Србије којим се уређује област јавних набавки;

ПОТВРЂУЈУЋИ обостране намере да се пројекти јавних набавки спроводе потпуно у складу са домаћим и међународним правом, као и најбољим међународним праксама које се односе на спречавање, откривање и кривично гоњење корупције, и

ИЗРАЖАВАЈУЋИ обострани интерес за даље јачање постојећих веза између две земљe и, посебно, промовисање учешћа и улагања приватног сектора из САД у комерцијалне енергетске пројекте, са акцентом на пројекте чисте енергије, у Србији;

ДОГОВОРИЛЕ СУ СЕ О СЛЕДЕЋЕМ:

ЧЛАН 1. САРАДЊА У ОКВИРУ СПОРАЗУМА

1. Свака Страна ће сарађивати у активностима описаним у овом споразуму, у складу са својим националним законима и прописима и међународним споразумима чији је потписник, у зависности од расположивости опредељених финансијских средстава. Сви евентуални пројекти у области нуклеарне енергије треба да унапреде заједнички циљ Страна да се осигура да такви пројекти испуњавају највише стандарде нуклеарне безбедности, сигурности и неширења нуклеарног наоружања и да буду у складу са националним законима и прописима Страна, како је примењиво.
2. Стране сматрају да је сарадња на активностима описаним у овом споразуму неопходна за њихово остваривање важних и заједничких циљева које су поставиле Владе. Такви циљеви укључују повећање усвајања и примене технологија чисте енергије, убрзање процеса постепеног укидања производње електричне енергије из угља и продубљивања њихових билатералних стратешких односа, укључујући омогућавање прекограничних пројеката. Стране додатно желе, у циљу унапређења свог дугорочног савезништва и стратешког партнерства, да Србија понуди безбедне, поуздане, диверсификоване изворе енергије. Сарадња у оквиру овог споразума има за циљ остваривање заједничког циља Страна да обезбеде да енергетски пројекти у Србији испуњавају највише стандарде у областима јавних набавки, управљања пројектима, развоја радне снаге и заштите животне средине; да пруже подршку у постизању циљева чисте енергије; и да промовишу заједничке циљеве енергетске безбедности.
3. Стране ће сарађивати на активностима као што су:
   1. организовање радионица, састанака, семинара и конференција о енергетици, укључујући и оне за подизање свести јавног мњења о пројектима чисте енергије у Србији који би могли бити од интереса за компаније из САД;
   2. консултације и размена информација између Србије и Сједињених Држава, на тему:
4. комерцијалних енергетских пројеката у Србији („**Пројекти**“) укључујући прекограничне пројекте, и
5. потенцијалног учешћа компанија из САД које исказују интересовање за испоруку добара или услуга у вези са Пројектима, у свим сегментима обухваћеним овим Споразумом.

Консултације и размену информација који су описани у овом ставу спроводиће, са српске стране, Радна група из става 4. овог члана, а са стране САД, Министарство трговине, и друга министарства или агенције које одреде Сједињене Државе;

* 1. истраживања и идентификација начина финансирања и економских структура, и других облика подршке, који би могли да подрже финансирање Пројеката, укључујући додатне параметре за побољшање комерцијалне структуре Пројеката у настојању да се омогуће потенцијална улагања од стране компанија из САД; и
  2. други такви облици сарадње у области енергетике које могу предложити и одобрити обе Стране.

1. Поступак избора добављача за реализацију активности и пројеката предложених овим споразумом спроводи Влада Србије у складу са законом којим се уређује област јавних набавки Републике Србије:
2. Србија ће основати Радну групу коју чине чланови Владе Србије. Ниједно лице, агенција нити званичник из САД не може учествовати у Радној групи;
3. након идентификовања Пројекта, Србија ће доставити Сједињеним Државама јавни позив у сврху обавештавања компанија из САД које су заинтересоване да конкуришу за имплементацију идентификованог Пројекта. Србија ће у свом позиву навести и особу за контакт из Владе Србије којој ће заинтересоване компаније из САД моћи да доставе своја писма о заинтересованости за идентификовани Пројекат;
4. након што им од стране Србије буде достављен јавни позив описан у претходном ставу, Сједињене Државе ће моћи да публикују, путем средстава која буду сматрале одговарајућим, могућност за компаније из САД да изразе своју заинтересованост за учешће у идентификованом Пројекту, у мери у којој је то у складу са циљевима овог споразума. Приликом објављивања информације о постојању такве могућности, Сједињене Државе ће такође укључити и информацију о контакт особи коју је доставила Србија. Сједињене Државе не могу деловати као посредник или заступник у вези са било којим Пројектом, нити ће прослеђивати пословне понуде, понуде, предлоге или сродну документацију у вези са било којим Пројектом у Србији.
5. Радна група ће изабрати једног или више понуђача који ће или приступити преговорима и/или учествовати у процесу конкурентног надметања за сваки Пројекат, из редова компанија које су се одазвале јавном позиву, у складу са законом Републике Србије којом се уређује област јавних набавки. Сједињене Државе неће имати никакву улогу у избору понуђача.
6. Србија ослобођа од пореза на додату вредност и царине трансакције извршене у вези са Пројектима.

ЧЛАН 2. РАЗМЕНА ИНФОРМАЦИЈА И ПОВЕРЉИВОСТ ПОДАТАКА

* + - 1. У случају да информације које су благовремено идентификоване као пословна тајна буду примљене или као такве одређене у складу са овим споразумом, свака од Страна ће бити дужна да штити тајност таквих информација у складу са важећим законима, прописима и административном праксом, као и да предузме одговарајуће мере предвиђене уговором како би захтевала од свих лица која имају приступ таквим информацијама у вези са Пројектом да обезбеде исту врсту заштите поверљивости информација. У сврху спровођења ове обавезе, Страна може идентификовати информације као „пословну тајну“ уколико лице које располаже информацијама има могућност да стекне економску корист из истих, или уколико може стећи конкурентску предност у односу на лица која их не поседују, при чему информације нису опште познате нити јавно доступно из других извора, а да их власник информација није претходно учинио доступним након што је благовремено наметнуо обавезу чувања поверљивости.
      2. Осим када се то захтева у складу са важећим законом, информације које нису биле јавно доступне и које се преносе у складу са овим споразумом Страна која их је примила не сме откривати трећим лицима без писмене сагласности друге Стране и може их користити искључиво у сврху обављања активности које су описане у овом Споразуму и ниуједну другу.
      3. Уколико било која од Страна утврди да одређена активност у склопу сарадње може довести или је довела до стварања интелектуалне својине, Стране ће се без одлагања међусобно консултовати како би утврдиле поделу права на интелектуалну својину. Стране ће настојати да постигну писмени споразум у погледу поделе права на такву интелектуалну својину. Уколико споразум не буде постигнут у року од шест (6) месеци, тада се на захтев било које Стране прекида сарадња на активности у склопу сарадње, односно на предметном Пројекту.

ЧЛАН 3. РЕШАВАЊЕ СПОРОВА

Било који евентуални спор који настане у вези са применом или тумачењем овог Споразума, или у вези са правима и обавезама једне или обеју Страна према овом Споразуму, биће решаван искључиво консултацијама између Страна.

ЧЛАН 4. ПРАВНО ДЕЈСТВО СПОРАЗУМА

Ништа у овом Споразуму не може се тумачити као замена, модификација или избегавање на било који начин било ког закона, прописа, политике, процедуре или споразума који регулишу пружање стране помоћи од стране Владе Сједињених Држава, или било које бесповратне помоћи или уговора за пружање стране помоћи, било да су склопљени пре или након ступања на снагу овог Споразума.

ЧЛАН 5. СТУПАЊЕ НА СНАГУ, ИЗМЕНЕ И ДОПУНЕ И РАСКИД

1. Овај Споразум ступа на снагу на дан пријема писаног обавештења Србије Сједињеним Државама да су спроведене све интерне процедуре које су биле неопходне за његово ступање на снагу.
2. Било која од Страна може да раскине овај Споразум у било ком тренутку достављањем писаног обавештења другој Страни дипломатским путем. У том случају, раскид ступа на снагу 90 дана од датума таквог обавештења.
3. Без обзира на раскид овог Споразума, све поверљиве пословне информације или друге врсте информација које нису јавне и које су примљене или настале на основу овог Споразума ће и даље бити заштићене у складу са одредбама наведеним у члану 2.
4. Овај Споразум може бити измењен на основу писаног споразума између Страна.

У ПОТВРДУ НАВЕДЕНОГ, доле потписани, прописно овлашћени од својих одговарајућих влада, потписали су овај Споразум.

ПОТПИСАНО у Вашингтону, у дупликату, на дан 18. септембара 2024. године, на српском и енглеском језику, при чему су оба текста подједнако веродостојна.

ЗА ВЛАДУ РЕПУБЛИКЕ СРБИЈЕ ЗА ВЛАДУ СЈЕДИЊЕНИХ

АМЕРИЧКИХ ДРЖАВА

МАРКО ЂУРИЋ JOSE W. FERNANDEZ

министар спољних послова подсекретар за економски

раст, енергетику и животну средину

Члан 3.

Овај закон ступа на снагу осмог дана од дана објављивања у „Службеном гласнику Републике Србије - Међународни уговори”.